《次二子韵》
宋代·于石

松边庭户竹边窗，归卧故山云半床。
蕙帐夜寒眠鹤醒，芸签日暖蠹鱼香。
读书喜汝眼如月，涉世嗟予鬓欲霜。
莫道文章真小技，今人当与古争长。

作者简介：元间婺州兰溪人，字介翁，号紫岩，更号两溪。貌古气刚，喜诙谐，自负甚高。宋亡，隐居不出，一意于诗。豪宕激发，气骨苍劲，望而知其为山林旷士。有《紫岩集》。